63.		Zmluva o vytvorení diela (§ 39 a 47 AZ)
Zmluvné strany
1.	Sabatos, spol. s r.o., Janičiarska ul. č. 34, 851 08 Bratislava, IČO, DIČ, IČ DPH
zastúpená konateľom Ing. Jánom Suchým
zapísaná v obchodnom registri Okresného súdu Bratislava I, odd., vl. č. ...........................
(ďalej len „vydavateľ“)
a
2.	Ing. Ivan Železný, Jariabkova 56, 811 09 Bratislava, nar.: .................., r. č.: ..............................
(ďalej len „autor“)
uzatvárajú medzi sebou ako prejav svojej slobodnej vôle túto 
zmluvu
Čl. I
Predmet zmluvy
1.	Touto zmluvou sa autor zaväzuje odovzdať vydavateľovi jednozväzkové slovesné dielo „Základy ekonómie“ v lehote uvedenej v Čl. III tejto zmluvy.
2.	Vydavateľstvo sa zaväzuje:
a)	dielo vydať na svoje náklady do troch mesiacov od prevzatia diela od autora,
b)	urobiť opatrenia na šírenie uvedeného diela tlačou,
c)	vyplatiť autorovi honorár uvedený v Čl. II tejto zmluvy.
3.	Autor spolu s odovzdaním diela vydavateľovi mu dáva zároveň privolenie na rozširovanie svojho slovesného diela jeho vydaním kníhtlačou v náklade minimálne 2 000 a najviac 3 000 výtlačkov v rozsahu maximálne 20 autorských hárkov (400 rukopisných strán). Určenie počtu výtlačkov je výhradným právom vydavateľstva.
4.	Vydavateľstvo je povinné do dvoch mesiacov od uzavretia zmluvy autorovi oznámiť, či dielo prijíma, alebo mu ho vracia na prepracovanie. Ak vydavateľ nevráti dielo autorovi na prepracovanie do dvoch mesiacov od jeho prevzatia, predpokladá sa, že dielo nemá žiadne vady. Ak autor vrátené dielo neprepracuje podľa požiadaviek vydavateľa do jedného mesiaca od vrátenia diela, vydavateľ môže od zmluvy odstúpiť.
5.	Vydavateľstvo je oprávnené dielo uvedené v odseku 1 odovzdať na šírenie inému vydavateľovi.
6.	Po vydaní diela obdrží autor zdarma od vydavateľstva 10 autorských výtlačkov.
7.	Ak by vydavateľstvo dielo nevydalo do jedného roka od prevzatia diela mimo dôvodov uvedených v ods. 3, má autor právo odstúpiť od zmluvy. Nárok na autorskú odmenu nie je v takom prípade dotknutý. Autor má okrem toho v takom prípade nárok na zaplatenie zmluvnej pokuty vo výške 1 000 € (slovom jedentisíc eur).
Čl. II
Autorská odmena
1.	Vydavateľstvo sa zaväzuje zaplatiť autorovi autorský honorár vo výške 15 % z predajnej ceny za každý vydaný výtlačok.
2.	Odmena sa bude účtovať za každý kalendárny štvrťrok samostatne, pričom prvú časť odmeny vo výške 2 000 € (slovom dvetisíc eur) vyplatí vydavateľ autorovi do jedného mesiaca po vytlačení diela. Prvú časť odmeny vydavateľ započíta na autorskú odmenu za počet predaných výtlačkov.
3.	V prípade, ak sa vydanie a šírenie diela umožnilo tretej osobe na základe licenčnej zmluvy, autor má právo na odmenu vo výške 10 % z licenčného poplatku.
4.	Autor sa nepodieľa na strate, ktorá by vznikla vydavateľovi šírením diela.
5.	Poskytovanie ďalšej autorskej odmeny nad rámec tejto zmluvy podlieha písomnému dojednaniu, ktoré bude tvoriť dodatok k tejto zmluve.
Čl. III
Čas plnenia
1.	Autor je povinný odovzdať dielo do jedného mesiaca od uzavretia tejto zmluvy.
2.	Vydavateľstvo má právo šíriť dielo uvedené v Čl. I ods. 1 tejto zmluvy po dobu 5 rokov od jeho vydania bez obmedzenia. Privolenie na šírenie diela sa týka na jedno vydanie diela, pričom autor nesmie v uvedenej dobe dať privolenie na vydanie diela inému vydavateľovi.
3.	V lehote uvedenej v ods. 2 má vydavateľ právo na uzavretie nakladateľskej licenčnej zmluvy s iným vydavateľom na vydanie a šírenie diela.
Čl. IV
Ďalšie dojednania
1.	Autor sa zaväzuje odovzdať dielo vydavateľovi riadne upravené v písomnej forme spolu s disketou, na ktorej bude dielo spracované v textovom editore Word 6.
2.	Autor zodpovedá za prípadné i neúmyselné porušenie cudzích autorských práv a za škodu spôsobenú vydavateľovi nekvalitným spracovaním diela.
3.	Vydavateľstvo môže od zmluvy odstúpiť, ak dielo nebolo spracované odborne, najmä ak sa do diela nezapracuje aktuálna legislatíva platná v čase odovzdania diela vydavateľovi. V prípade, ak ide o odstrániteľné vady, ktoré autor je schopný odstrániť do jedného mesiaca od vrátenia rukopisu, vydavateľstvo nie je oprávnené od zmluvy odstúpiť.
4.	Autor má právo na vykonanie autorskej korektúry diela v rozsahu a za podmienok stanovených zákonom č. 185/2015 Z. z. v znení neskorších predpisov. Odmena za autorskú korektúru je obsiahnutá v autorskej odmene uvedenej v Čl. II tejto zmluvy.
Čl. V
Spoločné a záverečné ustanovenia
1.	Práva a povinnosti neupravené touto zmluvou sa riadia ustanoveniami autorského zákona platného v čase uzavretia zmluvy.
2.	Zmeny tejto zmluvy podliehajú vzájomnej dohode zmluvných strán. Zmeny sa vykonajú písomnými dodatkami, ktoré budú priebežne číslované.
3.	Táto zmluva nadobúda platnosť dňom jej podpisu zmluvnými stranami a je vypracovaná vo dvoch exemplároch, pričom každá zo zmluvných strán obdrží jeho kópiu.
4.	Zmluvné strany prehlasujú, že si zmluvu riadne prečítali a že táto nebola uzavretá v tiesni a za inak jednostranne nevýhodných podmienok.
Bratislava 1. 6. 2023				vydavateľstvo	autor
Poznámka
Zmluvu je potrebné uzavrieť v písomnej forme, inak je neplatná.
V tomto type zmluvy je zahrnutá samotná zmluva o vytvorení diela autorom, ako aj licencia pre vydavateľstvo aby dielo vydal a rozširoval za podmienok dohodnutých v zmluve.
Licenciu na šírenie diela možno poskytnúť ako výhradnú licenciu alebo ako nevýhradnú licenciu – § 65 a nasl. zákona č. 185/2015 Z. z. Autorský zákon v platnom znení.